與胡居士皆病寄此詩兼示學人二首 一
作者：王維
朝代：唐

paragraphs: 一興微塵念，橫有朝露身。
如是覩陰界，何方置我人。
礙有固爲主，趣空寧捨賓。
洗心詎懸解，悟道正迷津。
因愛果生病，從貪始覺貧。
色聲非彼妄，浮幻即吾真。
四達竟何遣，萬殊安可塵。
胡生但高枕，寂寞與誰鄰。
戰勝不謀食，理齊甘負薪。
予若未始異，詎論疎與親。